| "Tere perestroika"J.M.K.E. |
| --- |
| Singlen "Tere perestroika" kansikuva |
| Singlen tiedot |
|  Albumilta | *Kylmälle maalle* |
|  Äänitetty  | Kergetööstustehnikum, Tallinna, tammikuu 1988 (A1) / Linnahall, Tallinna, 17.–18.7.1988 |
|  Julkaistu | maaliskuu 1989 |
|  Formaatti | 7" |
|  Tyylilaji | punk rock |
|  Levy-yhtiö | Stupido Records |
| J.M.K.E. muut singlet |
|  | "1989" | "Pieni mies, iso tuoppi"1990 |

**Tere perestroika** on maaliskuussa 1989 ilmestynyt virolaisen punkyhtyeen J.M.K.E.:n ensimmäinen single, jonka julkaisi suomalainen Stupido Records. Se on yhtyeen tunnetuin kappale, joka kuuluu olennaisesti myös Viron 1980- ja 1990-lukujen vaihteen itsenäistymisprosessiin, vaikka sanoittaja Villu Tammen mukaan laulu ei varsinaisesti olekaan osa Baltian maiden itsenäistymiseen johtanutta ns. laulavaa vallankumousta. Hän on kuitenkin kuvannut sitä jopa kappaleeksi, joka aloitti Neuvostoliiton hajoamiseen johtaneen ketjureaktion. Laulun sanoitus käsittelee presidentti  Mihail Gorbatšovin vuonna 1985 käynnistämää uudistuspolitiikkaa, perestroikaa.

Taustaa
-------

Villu Tamme kirjoitti kappaleen kesällä 1987 ja seuraavana vuonna se voitti Eesti TV:n järjestämän laulukilpailun. Palkintona ollutta ulkomaanmatkaa yhtye ei kuitenkaan milloinkaan saanut. Kilpailuun osallistunut kappale oli pelkästään kitaralla säestetty akustinen laulu, *Tere perestroikan* punkversio syntyi vasta myöhemmin, kun siihen lisättiin myös basso sekä rummut. Levylle kappale päätyi, kun Helsingin ravintola Kannaksessa oli itsenäisyyspäivänä 1988 tarkoitus järjestettiin virolaisten rockyhtyeiden konsertti. Neuvostoliiton viranomaiset eivät kuitenkaan myöntäneet muusikoille viisumeja ja niin keikalla esiintyi lopulta ainoastaan suomalainen punkyhtye Fucking World. Tapahtuman järjestäjät päättivät kustantaa pääsylipputuloilla kahden virolaisyhtyeen singlet, josta toinen oli Babachin *Russkaya Vodka*. Niiden julkaisua varten Joose Berglund ja Jorma Ristilä perustivat levy-yhtiön, joka myöhemmin sai nimen Stupido Records.

Levyjen julkaisukeikka järjestettiin Helsingissä maaliskuussa 1989, mutta J.M.K.E.:n jäsenet eivät edelleenkään saaneet neuvostoviranomaisilta viisumia. Sen sijaan paikalla nähtiin Babachin lisäksi toinen virolainen yhtye Röövel Ööbik. Viisumit järjestyivät vasta kuukautta myöhemmin, kun SKDL kutsui J.M.K.E.:n esiintymään Kulttuuritalolla järjestettyyn vasemmistofoorumiin ja yhtye pääsi lopulta soittamaan ensimmäisen kerran myös Suomessa. *Tere perestroikasta* tuli ilmestyttyään pieni hitti. Se nousi *Rumba*-lehden kokoamalla singelistalla sijalle 11, mutta Suomen virallisilla myyntilistoilla singleä ei nähty.

Single sisältää kaksi eri versiota sen nimikappaleesta. B-puolen nimi on kanteen ja etikettiin kirjoitettu virheellisesti *Lahendus on ratkaisu*. *Tere perestroikasta* kuvattiin vuonna 1989 myös Kansan Sivistystyön Liiton tuottama musiikkivideo, jonka ohjasi Hannu Puttonen.

Muusikot
--------

* Villu Tamme – laulu, kitara, kosketinsoittimet
* Lembit Krull – basso, taustalaulu
* Tarvo Hanno Varres – basso (A1)
* Venno Vanamölder – rummut
* Anneli – taustalaulu (A2, B1)
* Kalev – taustalaulu (A2, B1)

Kappaleet
---------

A-puoli
1. *Tere perestroika I* – 2.15
2. *Tere perestroika II* – 2.45

B-puoli
1. *Lahendus on kaos* – 4.22

Lähteet
-------

* J.M.K.E.: Tere perestroika Finnmusic.

### Viitteet

1. 1 2  Villu Tamme, toimiko perestroika? (video)  3.10.2008. Yle Elävä arkisto. Viitattu 27.9.2015.
2. ↑  J.M.K.E. ‎– lyhyt oppimäärä J.M.K.E.net. Viitattu 27.9.2015.
3. 1 2  HISTORIIKKI 1989-2014 Stupido Records. Viitattu 27.9.2015.
4. ↑  Onnea Stupido! Tänään juhlitaan sinnikkään levy-yhtiön 25-vuotispäivää  21.3.2014. Nyt. Viitattu 27.9.2015.
5. ↑  Pennanen, Timo: Tere listalegenda  22.3.2014. Listablogi. Viitattu 27.9.2015.
6. ↑  Villu Tamme & J.M.K.E.: Tere Perestroika (1989) Elonet. Viitattu 27.9.2015.

Aiheesta muualla
----------------

* *Tere perestroika* Stupido Recordsin jukeboxissa (Arkistoitu – Internet Archive)